গ্রামবাসীদের কাছে খবর ছিল, তাঁদের এই গ্রামের রাস্তা দিয়ে যাবে মন্ত্রীর গাড়ি। সেই মতো তাঁরা অপেক্ষায় ছিলেন, কখন মন্ত্রীদের গাড়ি যাবে। মন্ত্রীদের গাড়ির কনভয়ের শব্দ পেয়েই গ্রামবাসীরা রাস্তার উপরে চলে এসে পথ আটকে দিলেন। 
সরকারি অনুষ্ঠান সেরে ফেরার পথে হুগলির বলাগড়ে এমনই বিড়ম্বনার মধ্যে পড়লেন রাজ্যের দুই মন্ত্রী। তার মধ্যে এক মন্ত্রী আবার সদ্য বাড়তি দায়িত্বও পেয়েছেন। উত্তেজিত জনতা বেশ কিছুক্ষণ আটকে রাখলেন রাজ্যের দুই মন্ত্রী ইন্দ্রনীল সেন এবং তপন দাশগুপ্তকে। একই সঙ্গে বেশ কয়েকজন সরকারি আধিকারিকদেরও আটকে রাখা হয়।
কিন্তু কোন ক্ষোভ থেকে এমন বিক্ষোভ? বলাগড়ের সুকরিয়া গ্রামের বাসিন্দাদের অভিযোগ, দীর্ঘদিন ধরেই গ্রামের প্রধান রাস্তাটির হাল খারাপ হয়ে রয়েছে। যাতায়াতই দায়। সামনের বর্ষায় পরিস্থিতি আরও খারাপ হবে। বিধায়ক, মন্ত্রী, সরকারি দফতর— বিভিন্ন জায়গায় দরবার করেও কাজ হয়নি। বাধ্য হয়েই হাতের কাছে দুই মন্ত্রীকে পেয়ে আর সুযোগ হাতছাড়া করতে চাননি গ্রামবাসীরা।
রাজ্যের পর্যটন প্রতিমন্ত্রী ইন্দ্রনীল সম্প্রতি তথ্য এবং সংস্কৃতি দফতরের প্রতিমন্ত্রীর দায়িত্বও ফিরে পেয়েছেন। আর কৃষি বিপণন মন্ত্রী তপন দাশগুপ্ত তৃণমূলের হুগলি জেলার সভাপতিও। ইন্দ্রনীল সেন হুগলির চন্দনগর থেকেই জিতে মন্ত্রিসভায় এসেছেন। গ্রামবাসীদের কাছে আটকে থেকে শেষ পর্যন্ত সমস্যার সুরাহা করেন দুই মন্ত্রী। তাঁরা আশ্বাস দেন, একমাসের মধ্যেই রাস্তার সংস্কারের কাজ শেষ হবে। এই আশ্বাস পাওয়ার পরেই মন্ত্রীদের ছাড়েন গ্রামবাসীরা। প্রায় আধ ঘণ্টা আটকে ছিলেন দুই মন্ত্রী-সহ সরকারি আধিকারিকরা।
মন্ত্রী তপন দাশগুপ্তের অবশ্য দাবি, কোনও ঘেরাও বা বিক্ষোভ হয়নি। তাঁদের সামনে পেয়ে স্থানীয় কিছু তৃণমূল কর্মীই সবুজদ্বীপে যাওয়ার রাস্তা সারানোর অনুরোধ জানিয়ে গাড়ি থামান। সমস্যা সমাধানের আশ্বাসের পরে মুখ্যমন্ত্রী-সহ দুই মন্ত্রীর নামে স্লোগান, উলুধ্বনিও দেন স্থানীয় বাসিন্দারা। 
দেখুন কীভাবে বিক্ষোভ, ভিডিও ১

দেখুন ভিডিও ২